Az Egészségügyi Minisztérium szakmai protokollja

Strabismus

Készítette: A Szemészeti Szakmai Kollégium
I. Alapvető megfontolások

1. Definíció

A kancsalság a binocularis látás olyan hibája, amely legtöbbször a nem fixáló szem deviációjával jár. 

Multifaktoriális eredetű.

Kockázati tényezőt jelent a fénytörési hiba, koraszülöttség, családi előfordulás, látáskárosodással járó egyéb szembetegségek.

Érintett szervrendszerek: a fúziós reflexműködését biztosító szemészeti és agyi struktúrák. 

Incidenciája: a gyermekpopuláció kb. 4%-a kancsal, ezek 1/3-a tompalátó. 

Jellemző életkor: 3 hónapos kortól 5 éves korig leggyakoribb a kezdete, de később is felléphet, a nemek aránya egyenlő. 

II. Diagnózis

1. Anamnézis

Legfontosabb szempontok: mikor kezdődött, állandó vagy időszakos, milyen irányú, melyik szem merre tér ki, alternáló-e. 

Perinatális anamnézis: eseményei, manifesztáció előtti betegség (lázas állapot).

Családi anamnézis: a tompalátásra, szemüvegviselésre vonatkozóan.

2. Vizsgálatok

Visus vizsgálat: 

· Külön a jobb és a bal szemen, szemüveggel is 

· Csecsemőkorban játékos takarási próbával

A szemmozgások vizsgálata: binocularisan és moncularisan is minden tekintési irányba nézetve.

A kancsalsági szög mérése: távolra és közelre fixáltatás közben és a fő tekintési irányokban lehetőleg hasábtakarásos módszerrel.

Refrakció vizsgálat: manifeszt és cycloplegiában mért érték.

Pupillareakciók, réslámpás vizsgálat, fundus vizsgálat: a szenzoros depriváció okainak tisztázására. 

Ha csökkent abdukciót találunk és az esotropia incomitans, gondolni kell a veleszületett szemmozgászavarral járó szindrómákra vagy izolált abducens bénulásra!

3. Képalkotó vizsgálat

Atípusos, progresszív formákban illetve a kétséges esetekben megítélés szerint szükséges lehet. Divergencia elégtelenség illetve orbita betegség esetén feltétlenül ajánlott.

4. Kiegészítő vizsgálatok

Organikus szembetegség esetén: UH, IOP, VEP, ERG.

Differenciál diagnosztikai szempontok: Phoriák, strabismus spurius elkülönítése, koponya deformitások jelenléte, gamma szög (az anatómiai és nézővonal azaz az optikai és visualis tengely által bezárt szög) tekintetbe vétele. 

Diagnosztikai algoritmusok: Szenzoros, motoros állapot szisztematikus felmérése (visus, binocularitás, szemmozgások, pupillareakciók, szemfenék vizsgálat). 

III. Kezelés

Terápia: A megfelelő egészségügyi ellátás szintje a szemészeti alapellátás, lehetőleg gyermekszemészetben járatos szakorvos irányításával. Legfontosabb a szűrés elvégzése, amelynek ajánlott időpontjai a következők: csecsemőkor, 3 éves és 6 éves kor, valamint az iskolás kor. A szűrést a házi gyermekorvosi illetőleg védőnői hálózat segítségével, háttérben szemészeti irányítással ajánlott elvégezni. A megfelelő diagnosztikai vizsgálatok után az első és legfontosabb teendő a tompalátás megszüntetése korrekcióval, takarással, a később részletezett kórformákban és módon.

Műtét: A műtét helye gyermekaneszteziólógiai hátterű intézet.

Műtéti indikáció: Ha a konzervatív kezelés ellenére deviáció marad. Felnőtteknél  kozmetikai célból. 

Műtéti előkészítés: Gyermekgyógyászati illetve belgyógyászati kivizsgálás, illetve közvetlenül a műtét előtt az aneszteziológus vizsgálata. Lokálisan antibiotikum csepp.

Érzéstelenítés: Általános narkózis, felnőttek esetén retrobulbáris vagy parabulbáris injekció.

Műtétek: Laminotomia, resectio, retropositio, elongatio, myotomia, tenotomia, transpositio.

Postoperatív kezelés: Antibiotikus és gyulladáscsökkentő csepp, átmenetileg a fizikai terhelés csökkentése. 

IV. Rehabilitáció

V. Gondozás

Rehabilitáció: Amblyopia esetén occlusio vagy penalizáció. 

Ellenőrzés: Az életkor  és az állapot függvényében, egyénileg megszabott időpontokban.

Megelőzés: Korai szűrés, refrakciós hibák korrigálása, mielőbbi amblyopia ellenes kezelés. 

Lehetséges szövődmények: Konzervatív kezelés esetén a fixáló szem átmeneti visuscsökkenése, műtét esetén „túl-effektus”. Lokálisan kötőhártya cysta, granuláció lehetséges.

Kezelés várható időtartama: Hónapok, évek, esetleg évtizedek. 

Prognózis: Megfelelő időben elkezdett szakszerű kezelés esetén kifejezetten jó. 

Az ellátás megfelelőségének indikátorai: Mindkét szemen jó látásélesség, kozmetikailag kielégítő állapot.

Gyakori társbetegségek: Társbetegség nem jellemző, ritkán neurológiai betegség, koraszülöttség, organikus szembetegség lehet a háttérben. 

Érintett társszakmák: Gyermekgyógyászat, neurológia.

Gyermekkori esotropiák

Fő tünetek: - az egyik szem befordul: - az egyszemes takarási teszt során a fixáló szem takaráskor a kancsalító szem átveszi a fixálást, és belülről kifelé beigazító mozdulatot végez, kivéve a nagyfokú tompalátást vagy fixálási képtelenség eseteit.

Egyéb tünetek: - amblyopia: a tartósan kancsal szem tompalátása

Típusai:

A. Concomitans esotropiák

A kancsalási szög a különböző tekintési irányokban közel állandó.

Infantilis esotropia

Hat hónapos kor alatt kezdődik. Az esodeviáció távolra és közelre egyaránt nagyfokú, >20-25 fok. A refrakció a kornak megfelelő kisfokú hypermetropia. 

Egyéb jellemzői:- keresztfixálás; - amblyopia előfordul, főként a nem keresztfixálóknál;

· latens nysatgmus; - disszociált deviációk; - túlműködő alsó ferde izmok;

· csökkent abdukció, túlzott addukció.

Akkommodatív esotropia

Általában 2-3 éves korban, de kisgyermekkor során bármikor kezdődhet.

Altípusai:

1. Refraktív akkomodatív esotropia:

· A refrakció +3,0 és +8,0 D közötti. 

· A hypermetropia korrekciója megszünteti az esotropiát.

· Az akkomodatív konvergencia/akkomodáció aránya (AC/A) normális.

· Amblyopia gyakori.

2. Nem refraktív akkomodatív esotropia:

· A közeli kancsalsági szög nagyobb a távolinál.

· A refrakció különböző mértékű hypermetropia.

· Az AC/A hányados nagy.

· Amblyopia gyakori.

3. Részleges vagy dekompenzált akkomodatív esotropia:

· Azok a refraktív és nem-refraktív akkomodatív esotropiák tartoznak ide, melyek a hypermetropia teljes korrigálása után nagymértékben csökkennek, de nem szűnnek meg.

· Főként akkor tapasztaljuk, amikor a kancsalság kezdete után a hypermetropiát nem korrigáljuk időben.

Szenzoros esotropia

Látást károsító betegség vagy állapot (corneahomály, szürkehályog, retinaheg, gyulladás, tumor, látóideg-károsodás, anisometropia) kisgyermekkorban legtöbbször befelé kancsalításhoz vezet.

Divergencia elégtelenség
A kancsalsági szög távolra nagyobb, mint közelre. El kell különíteni a divergencia-bénulástól, amely hídtájéki tumor, koponyatrauma, vírusfertőzés és egyéb betegségek következménye lehet. 

B: Incomitans esotropiák

A távoli kancsalsági szög a tekintési iránytól függően változó (lásd még: strabismus szindrómák és szemizom bénulások).

Differenciáldiagnosztika

· Pseudoesotropia: látszólagos kancsalság, széles orrgyök, epicanthus, kis pupillatávolság vagy negatív gamma-szög miatt. Egyszemes takarási próbával beigazító mozdulat nem észlelhető, mindkét szem nézővonala a fixált tárgyra irányul. Binoculáris látás rendben. 

· Heterophoria: egyszemes takarási próbával nincs beállító mozgás, csak váltott takarással. Jó fúziós képesség.

Diagnosztikai teendők

1. Gondos anamnezisfelvétel a fenti szempontok szerint. 

Kezelés

Mindegyik típusban: a refrakciós hiba (cycloplegiában mért érték) teljes korrekciója (kivéve csecsemőkorban < 2 D hypermetropia).

Amblyopia esetén a jól látó szem teljes facialis okklúziója (lásd az Amblyopia részben).

-
Infantilis esotropia: mindkét szemen jó látásélesség esetén sebészi kezelés javasolt.

-
Akkommodatív esotropia: a cycloplegiában mért refrakciós érték teljes korrekciója. Ha korrekcióval távolra megszűnik a kancsalság, de közelre esotropiát találunk, (nagy AC/A hányados) bifokális üveg javasolt, melynek addiciója +0,5 - +3,0 D. A bifokális üveg alsó részének határa a pupilla alsó szélének magasságában legyen! 

Fontos: Az akkomodatív esotropia miatt rendelt szemüveget állandóan viselni kell!

-
Nem akkomodatív és dekompenzált akkomodatív esotropiák: ha állandó szemüvegviselés mellett mainfeszt esotropiát észlelünk, akkor műtét mérlegelendő.

-
Szenzoros esotropia: 1. ha lehetséges, a gyengén látás okának megszüntetése; 2. a teljes korrekció viselése; 3. az esotropia műtéti rendezése általában kozmetikai célból.

Fontos: A 9-10 évnél fiatalabb gyermekeknél javasolt a jól látó szem okklúziójának alkalmazása az organikus látáskárosodást súlyosbító amblyopia  csökkentése céljából.

Követés
· Minden vizsgálat során az amblyopia felismerése. 

· A kancsalsági szög mérése a viselt szemüveggel.

· Amblyopia esetén:  az alábbi  részben leírtak az irányadók.

· Ha nincs amblyopia: szemüvegrendelés után 3-6 hét múlva javasolt az  első ellenőrző vizsgálat. Ha nem rendeltünk új szemüveget és a szemállás megfelelő, akkor 1-6 hónap múlva rendeljük vissza a gyereket.

· Ha 6 éves kor alatt szemüvegviselés mellett esotropiát találunk, újabb cycloplegiában refrakció mérés javasolt. Ha teljes korrekcióval 5 foknál nagyobb esotropiát mérünk, akkor műtéti korrekció mérlegelendő.

Gyermekkori exotropiák

Fő tünetek

Az egyik szem állandóan vagy időszakosan kifelé tér. Az egyszemes takarási próbával a fixáló szem takarásakor a kancsalító szem veszi át a fixálást és kívülről befelé beigazító elmozdulást végez, kivéve a nagyfokú tompalátás vagy fixálási képtelenség eseteit. 

Egyéb tünetek
-
Amblyopia; 

· Asthenopia; 

· Fényérzékenység; 

· Hunyorgás az egyik szemmel;

· Vertikális deviáció; 

· Az alsó vagy felső ferde izmok túlműködése (A, illetve V. szindróma).

Típusai

Intermittáló exotropia
Gyermekkorban ez a forma a leggyakoribb. Általában négyéves korig megjelenik, lehet alkati, nem progrediáló, de progrediáló is. Amblyopia ritkán fordul elő. Az egyik szem távolba nézéskor vagy takarás alatt kifelé tér. Elsősorban akkor észlelhető, ha a gyerek nem koncentrál, fáradt vagy beteg. Közelre nézéskor nem észlelhető. Előfordulhat diplopia is, ilyenkor a gyermek egyik szemével hunyorog.

Állandó exotropia
A kancsalság szöge távolba és közelre nézéskor azonos.

· Szenzoros exotropia: az egyik szem rossz látása esetén idősebb gyermekekben, de főleg felnőttekben kifelé kancsalítás fordulhat elő.

· Veleszületett exotropia: neurológiai károsodás kísérő tünetként csecsemőkorban is felléphet állandó exotropia.

· Dekompenzált intermittáló exotropia. 

Konvergencia elégtelenség
Általában 10 éves kor után jelentkezik. Olvasás közben homályos látás, fejfájás a gyermek panasza. Közelre exodeviációt észlelünk, távolra nem. El kell különíteni a konvergencia bénulástól.

· Egyéb exotropiák
· Duane-szindróma II. típusa: az addukció korlátozott, addukciós kísérletkor a bulbus retrahálódik, a szemrés beszűkül.

· Myasthenia gravis: ptosis és szemmozgás-korlátozottság, mely a nap folyamán változó mértékű. Pozitív endrophonium chlorid (Tensilon, Camsilon) teszt jellemzi. 

· Oculomotorius bénulás: a szemmozgás mediál felé, felfelé és lefelé korlátozott, rendszerint ptosis kíséretében. A szemhéj csüng, a szemgolyó kifele és lefele tekint.

·  Orbita betegségek: az orbita térszűkítő folyamata miatt proptosis és szemmozgás-korlátozottság észlelhető.

Differenciáldiagnosztika

Pseudoexotropia: a gyermek látszólag kifelé kancsalít, de egyszemes takarási próbával beigazító mozdulatot nem észlelünk.

Oka: - pozitív gamma-szög; - nagy pupillatávolság; - craniofacialis anomália; - macula-ectopia.

Diagnosztikai teendők
Az esotropia fejezetben foglalt 1-6. pont.

Konvergencia elégtelenség esetén: hyperthyreosis, anaemia, koponyatrauma, általános betegség kizárása, akkomodációs közelpont vizsgálata.

Konvergencia bénulás esetén: az akkomodációs közelpont vizsgálata, koponya CT vagy MRI intracranialis folyamat kizárására.

Kezelés
Minden esetben a szignifikáns refrakciós hiba korrekciója és az amblyopia kezelése. 

Intermittáló exotropia
Ha asthenopiával jár, vagy gyakorisága, illetve időtartama fokozódik, műtét mérlegelendő.

Állandó exotropia - Szenzoros exotropia: a látás javítása (ha lehetséges).

· Kozmetikailag zavaró exotropia esetén korrekciós műtét javasolt.

Konvergencia elégtelenség
· Elsősorban oki kezelése javasolt! (anaemia, hyperthyreosis)

· Ennek elégtelensége vagy alkati konvergencia elégtelenség esetén hasábot rendelhetünk, alappal befelé. 

Követés
· Amblyopia esetén: lásd Amblyopia fejezet. 

· Ha nincs amblyopia: 4-6 havonta javasolt a kontrollvizsgálat. Ha közben progresszió észlelhető vagy asthenopiás panasza van a gyermeknek, akkor hamarabb jelentkezzenek vizsgálatra.

Strabismus szindrómák

Speciális szindrómák jellegzetes szemmozgászavarral.

Duane-szindróma

Veleszületett korlátozott abdukció és/vagy addukció jellemzi, addukcióban a bulbus retrahálódik és a szemrés szűkül. Amblyopia előfordul.

Típusai: 

1. Korlátozott abdukció (az a leggyakoribb). 

2. Korlátozott addukció. 

3. Egyaránt korlátozott ab- és addukció.

Brown-szindróma
Addukcióban a szem elevációja korlátozott, abdukcióban normális. Primer helyzetben tropiát általában nem találunk. Lehet veleszületett és szerzett. A szekunder forma trauma, gyulladás vagy műtét következménye. 10%-ban kétoldali.

Dupla elevációs szindróma
A veleszületett oculomotorius bénulás enyhe formája. Csak az elevátor izmok érintettek. A ptosis csak pseudoptosis, mivel a szemhéj követi a szemgolyó helyzetét. Az érintett szemmel történő fixáláskor a ptosis megszűnik. Felszegett áll előfordul. 

Moebius-szindróma
Veleszületett egy vagy kétoldali esotropia abdukciós képtelenséggel. Teljes vagy részleges faciális bénulás kísérheti. Más agyidegbénulással is társulhat. 

Teendők 

1.
Anamnézis: - mikor kezdődött? - trauma? - más szembetegség? - általános betegség?

2.
Teljes szemészeti vizsgálat, beleértve a szemhelyzet értékelése primer helyzetben távolra és a fő tekintési irányokban, valamint közelre. A nystagmus értékelése, a fejtartás megfigyelése, az amblyopia kimutatása. 

3.
Neurológiai vizsgálat.

4.
Atípusos, illetve progresszív esetekben CT vagy MRI vizsgálat.

Kezelés
1. Kezelni nem mindig kell, csak akkor, ha kifejezetten kóros fejtartással, manifeszt horizontális vagy vertikális deviációval jár primer helyzetben 

2. Az amblyopia kezelendő! 

3. A szignifikáns refrakciós hibát korrigáljuk.

4. Ha a műtét indikált, akkor annak neme és mértéke is függ a fejtartástól, a szemmozgás zavartól és az izomfunkcióktól.

Amblyopia

Az amblyopia, azaz tompalátás olyan állapot, amikor a retinális kép agyi kapcsolata nem fejlődött ki teljesen, így csökkent látásélességű  az egyik vagy ritkán mindkét szem organikus ok nélkül, vagy a látásfejlődés szenzitív szakaszában organikus ok talaján, azt súlyosbítva. A fénytörési hiba korrekciójával sem válik a látásélesség teljessé. A gyenge látás 10 éves korig alakul ki, ezután nem rosszabbodik. 

Egyéb tünetek
· Fixációs rendellenesség. - Szétválasztási nehézség: különálló jeleket könnyebben olvas, mint teljes sort. - Csökkent kontrasztérzékenység. - Motoros anomáliák.


Fontos: a súlyos fokú amblyopia nem vagy csak ritkán okoz károsodást a pupillareakcióban.

Okai 

1.
Anisometropia: A két szemben eltérő nagyságú vagy élességű kép keletkezik. Anisohypermetropia  esetén 1 D törőerő-különbség már okozhat amblyopiát. Anisomyopia mellett általában nagyobb dioptraeltérés okoz tompalátást.

2.
Strabismus: egyoldali. Az állandó egyszemes kancsalítás amblyopiát okoz. A hibás helyen keletkező kép aktív kérgi gátlást indukál, melynek szuppressziós scotoma a következménye. 

3.
Okklúzió:- általában egyoldali; - ptosis; - szemhéj-haematoma, haemangioma; - iatrogen hatás okozhatja az amblyopiát.

4.
Organikus: törőközegek homályai: - cataracta; - szaruhártyaheg; - üvegtesti homályok; - retinabetegségek, elsősorban kisded kortól fennálló estben amblyopiát okoznak.

5.
Ametropia: kétoldali nagyfokú fénytörési hiba. A látásélesség megfelelő korrekció viselése után sem válik azonnal teljessé.

Diagnosztikai teendők
1.
Anamaesis: Gyermekkori szembetegségek (elsősorban kancsalság, fénytörési hiba).

2.
Teles körű szemészeti vizsgálat. Organikus ok kizárása, pupilla  és fundus vizsgálat, a fixáció vizsgálata.

3.
Egyszemes takarási próba.

4.
Refrakció vizsgálat cycloplegiában.

Kezelés és követés
9-14 év alatt:

1. A fénytörési hiba korrekciója.

2. A jól látó szem zárása.

-
A folyamatos zárás időtartama ne haladja meg az egy hetet, elkerülendő az okklúziós amblyopiát! (heti 6 ½:1/2 nap a zárás aránya.)

-
Csecsemőket 3 hetente, nagyobb gyereket 1-2 hónap múlva ellenőrizzünk! A zárást addig kell folytatni, ameddig a látás teljessé nem válik, illetve tovább nem javul! Csecsemőknél a kancsalág alternálóvá válása jelzi a jó látásélességet. A zárás abbahagyása után a visszaesés elkerülésére részidős takarást vagy penalizálást javasolunk.

9-14 évnél idősebb gyermek javulási esélye csekély. Ha ennek ismeretében a gyerek és a szülő vállalja a kezelést, akkor az a fentiek szerint folytatható.

Fontos: A szemüveg takarása csak kisfokú amblyopia kezelésére és olyan gyereknél megengedett, aki megbízhatóan viseli a szemüveget és nem les ki alóla. A penalizáció bármilyen formája a visszaesés megelőzésére javasolt, az amblyopia megszüntetésére nem. 

Latens nystagmus esetén is okklúzió javasolt.

Pleoptikai kezeléssel sem idő, sem pénz nem takarítható meg és nem hatékonyabb az okklúziónál.

